Fråsegn: Likestill dei nasjonale teatera i hovudstaden

*Landsmøtet i Noregs Ungdomslag ber Storting og Regjering løfte opp Det Norske Teatret på same nivå som Nationaltheatret frå 2024.*

I hovudstaden er det to nasjonale teater som får statleg støtte til drift, Nationaltheatret (NAT) og Det Norske Teatret (DNT). I utgangspunktet skal desse to teatera vere likestilte, men økonomisk er det stor skilnad på statlege løyvingar til drifta. Då ordninga med full statleg finansiering av dei store nasjonale teatera vart innført frå og med 1991, hadde DNT og NAT likt tilskot.

Båe teatera er ganske like. Dei har jamt over godt over 200.000 publikummarar i normal år og om lag same tal årsverk. Det same gjeld tal på framsyningar og produksjonar. Publikumskapasiteten er òg samanliknbar. Den økonomiske skilnaden er difor ikkje tufta på forskjell i kvalitet mellom teatera, men resultat av gradvis utvikling over tid, som framleis ikkje er retta opp.

I 2013 feira DNT 100-årsjubileum. Den gong var skilnaden mellom teatera 19 millionar kr. i favør NAT. I 2023 er skilnaden auka til 25 millionar kr. Med andre ord har den økonomiske ulikskapen berre auka dei siste 10 åra.

DNT er eit både nyskapande og framsynt teater som både viser gode klassikarar, samstundes som nye norske og utanlandske dramatikarar regelmessig vert satt opp. Teateret viser òg vilje til å ta faglege og dramaturgiske sjansar ved å modernisere klassiske stykke, som utfordrar både barn, ungdom og vaksne. Moderniseringa av Ronja Røvardotter er eit godt døme på dette. Her er stykket lagt til no-tidscenario, med sterke parallellar til krigen i Ukraina.

Satsinga «Det multinorske» viser òg at DNT har evne og vilje til å ta på seg samfunnsansvar for å inkludere og legge til rette for nye skodespelarstemmer. Her fekk skodespelarar med minoritetsbakgrunn høve til kunstnarleg utfalding på teateret sine scener. For dette har teateret vunne fleire internasjonale prisar som vi alle burde vere stolte av. Denne breidda, og denne satsinga, meiner Landsmøtet i Noregs Ungdomslag at styresmaktene bør premiere meir.

Staten har nyleg vedtatt ny språklov som likestiller nynorsk og bokmål. I språklova er det lagt særleg vekt på ansvaret staten har for å fremje nynorsk. Auka støtte til DNT er eit viktig grep for at staten kan oppfylle språklova.

Dersom ein vil at teateret framleis skal spele ei viktig rolle i teaterverda og samfunnslivet bør løyvingane til Det Norske Teatret hevast monaleg for å sikre språkleg og økonomisk jamstilling med Nationaltheatret.